  Майя Бывальцева Вуоно дышетскон арын Алнаш черкогуртысь школаын кык удмурт класс усьтыны малпало. Иворъёсъя «Удмуртия» агентстволы со сярысь вераз «Удмурт Кенеш» огазеяськонлэн ёросысь ёзэтэзлэн кивалтӥсез Галина Кутузова. Кылем сӥзьыл мылкыд карисьёс одӥг класс гинэ люкаськизы вал. «Мон потай анай-атайёсын пумиськонъёсы, ёрос кивалтӥсьёсын кенешыса, ми сыӵе решение кутӥмы - усьтыны, уг возьдаськы со кыллэсь, элитной класс. Ми лэсьтӥм чебер ремонт отчы, пуктӥмы оборудование. Котьма ке но, 13 нылпиысь (нырысь мылкыд каремъёс — ред.) со классэ 23 нылпи люкаськиз вал. Нош туэ арез басьтыны ке, Алнаш школалэн кивалтӥсез мыным жингыртэ но шуэ, тодӥськоды-а, туэ, пе, милям кык класс усьтӥське — 23 но 21 нылпиен. Со, оло, бадӟым но ӧвӧл, но ми со понна но шумпотӥськом, одӥгез мукетыз бӧрсьы соос кыстӥськозы», — вераз Галина Кутузова. Алнаш ёросысь 24 школаос пӧлысь кыказ гинэ удмурт кылэз уг дышето. Кытын со ӧвӧл, отын шаертодонъя, сям-йылолъёсъятодон-валанъёс сёто. «Удмурт Кенеш» огазеяськонлэн ёзэтэзлэн кивалтӥсез верамъя, туннэ школаосын 61 процентэз пиналъёс удмурт кылэз дышето, нылпи садъёсын — 71 процентэз. Сыӵе азинлыкез ыштонтэм вылысь, удмуртлык бордын тыршисьёс нылпи садъёсын, школаосын, озьы ик анай-атайёсын бадӟым валэктон уж нуо. Мон котьку но шуисько тазьы, секыт дышетыны ӧвӧл сое (удмурт кылэз — ред.). Котьку но кык кылэз, анай кылэз тодӥсь пинал — со интеллектуально вылӥынгес луэ мукет эшъёсызлэсь. Кудӥз тодэ аслэсьтыз йылолъёссэ, солы секыт уз луы. Бадӟымъёслы секыт луоз, оло, анай-атайёслы, нош пиналъёс губка кадь пыӵато, соин ик солэсь курданы кулэ ӧвӧл мон шуысал Галина КутузоваСолэн кылъёсызъя, ёросын туж трос адямиос удмуртлык бордын ужало. Соосты котьку но адӟыны, пусйыны, мылкыдзэс ӝутыны, огазеяны тыршо. 1994-тӥ арын Ашальчи Оки нимо ёрос премия юнматэмын вал. Табере соин 77 нылкышноос пусъемын ни. Берлозэ премиосты сётӥзы 4-тӥ оштолэзе «Ашальчи лыдӟонъёсын». Таяз арын соин пусъемын: «Алнаш колхозник» газетлэн валтӥсь редакторезлэн воштӥсез Людмила Сурчакова, Алнаш ёрос администрацилэн Дышетонъя управлениысьтыз ӧнерчи Валентина Векшина но Туймыйыл гуртысь школаын трос аръёс ӵоже ужам дышетӥсь Тамара Колесникова. Ашальчи Оки нимо ёрос премиез басьтӥзы Л. Сурчакова, В. Векшина, Т. Колексникова  Фото: Майя Бывальцева © udmurt.media «Людмила Фёдоровна Сучакова — нырысетӥез мынам юрттӥсе. Валентина Андреевна Векшина — со удмурт кылъя, литературая дышетӥсьёслэн «муш мумыез», сюлмыз мон шуисько. Котькуд школаын, котькуд муниципал кылдытэтын вань удмуртлык биниське удмурт литературая дышетӥсьёс борды. Соос кыско, соос вӧлмыто но азинто удмурт лулчеберетмес. Валентина Андреевна соосын кивалтэ, ужа. Нош Колесникова Тамара Михайловна озьы ик пиналъёсын ужа, али пенсиын ини ке но, со тэк уг улы, озьы ик нырысетӥ юрттӥсь», — пусйиз Галина Кутузова. Нялтас вераса, Алнаш ёрос Удмуртиын одӥгез тужгес удмурт ёрос лыдъяське. Калыкез берло лыдъян-гожтонлы йылпумъянъёсъя, отын улӥсьёс пӧлысь 82 процентэз удмуртъёс луо. Тегъёс: Мерлык Дышетон Удмуртия УдмуртКенеш пиналъёс школаос удмуртъёс удмурткыл Алнаш  